《勉洪致远龚良臣与致远善时已亡》
宋代·周孚

人生多忧虞，此语传自古。诗书不赒饥，士亦倍龃龉。

忆子少年时，落笔敏风雨。自言名家驹，朝冀夕秣楚。

那知十载后，败甑不炊午。括囊经济策，郁郁卧环堵。

呻吟谁与伴，坏壁响饥鼠。长松要霜雪，念子果如许。

穷通何必较，人世几寒暑。生前千驷马，身后一丘土。

那知五君咏，老魄弃大数。安得彭城生，从旁證吾语。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。